**Broj: 711-I-62-M-148/18-02-17**

Zagreb, 3.prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Salopek Šumonje, zamjenice gradonačelnika Grada Ogulina, za davanjem mišljenja Povjerenstva,** na 30. sjednici, održanoj 3. prosinca 2018.g., daje sljedeće

**MIŠLJENJE**

**Obzirom da se člankom 15. stavkom 2. ZSSI-a određuje samo postupak imenovanja članova upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima udio u vlasništvu (temeljnom kapitalu), za odluku o ukidanju organa navedenih trgovačkih društava mjerodavne su odredbe Zakona o trgovačkim društvima, za čiju primjenu Povjerenstvo nije nadležno te se slijedom navedenog na navedenu situaciju ne primjenjuju odredbe ZSSI-a.**

 Obrazloženje

Zahtjev za davanjem mišljenja Povjerenstva podnijela je dužnosnica Ivana Salopek Šumonja, zamjenica gradonačelnika Grada Ogulina. U knjigama ulazne pošte zahtjev je zaprimljen pod poslovnim brojem: 711-U-3347-M-148/18-01-3 dana 23. studenoga 2018. g., povodom kojeg se vodi predmet broj M-148/18.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnica Ivana Salopek Šumonja povodom obnašanja dužnosti zamjenice gradonačelnika Grada Ogulina obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica traži mišljenje Povjerenstva može li gradonačelnik koji obavlja funkciju člana skupštine trgovačkog društva u vlasništvu jedinice lokalne samouprave aktom ukinuti nadzorni odbor kao organ trgovačkog društva bez prethodne suglasnosti  predstavničkog tijela jedinice lokalne samouprave, obzirom da je za imenovanje članova nadzornog odbora potreban prijedlog predstavničkog tijela skupštini trgovačkog društva, sukladno članku 15. stavku 2. ZSSI-a. U zahtjevu za mišljenjem se navodi da se odnosi na Dalibora Domitrovića, gradonačelnika Grada Ogulina.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

U konkretnoj situaciji radi se o upitu zamjenice gradonačelnika postoji li zakonska mogućnost da gradonačelnik Grada Ogulina, koji je ujedno i član skupštine trgovačkog društva, ukine nadzorni odbor kao posebni organ koji nadzire rad uprave trgovačkog društva, i to bez prethodne suglasnosti Gradskog vijeća Grada Ogulina, koje je na temelju članka 15. stavka 2. ZSSI-a ovlašteno skupštini trgovačkog društva predložiti članove nadzornog odbora, čime bi njegove ovlasti kao ukinutog organa preuzela izgledno skupština trgovačkog društva.

Odredba članka 15. stavka 1. ZSSI-a odnosi se na biranje (imenovanje) članova upravnih i nadzornih tijela trgovačkih društava u kojima jedinice lokalne samouprave imaju udjele u vlasništvu (temeljnom kapitalu). Istom zakonskom odredbom kao niti bilo kojom drugom odredbom ZSSI-a nije propisano koja tijela (organe) mora imati trgovačko društvo u vlasništvu države, županije, grada ili općine.

Ustrojstvo i tijela (organi) trgovačkih društava propisani su odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.), koji člankom 434. propisuje kada društvo s ograničenom odgovornošću mora imati nadzorni odbor, što se određuje društvenim ugovorom. Navedena pitanja koja se odnose na organe trgovačkih društava, način odlučivanja, njihov izbor i sastav mogu se detaljnije urediti općim aktima trgovačkog društva (društveni ugovor, statut), ukoliko drukčije nije propisano odredbama Zakona o trgovačkim društvima niti se radi o odredbi Zakona o trgovačkim društvima koja je prisilne (kogentne) prirode pa podzakonskim aktima nije moguće drukčije urediti određenu situaciju. Stoga se i način osnivanja upravnih, nadzornih ili drugih tijela trgovačkog društva odnosno ukidanja postojećih tijela uređuje općim aktima trgovačkog društva sukladno Zakonu o trgovačkim društvima i posebnim zakonima, za čiju primjenu Povjerenstvo nije nadležno.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Ivana Salopek Šumonja, elektronička dostava
2. Objava na internetskoj stranici Povjerenstva
3. Pismohrana